Трэба дадаць, што выкарыстанне ў сучасных гербах разнастайных тэхнічных агрэгатаў, прылад працы, прамысловых збудаванняў сустракаецца даволі часта. У Расійскай Федэрацыі зацверджаны гербы, распрацаваныя ў савецкі час: на іх адлюстраваны розныя колы, шасцярні, фрэзы, турбіны ды іншая вытворча-тэхнічная атрыбутыка. Гэтым адметныя, напрыклад, гербы Яснагорска (1965 г.), Мічурынска (1969 г.), Паўднёваўральска (1969 г.). У Германіі, дзяржаве класічнай геральдыкі, у гербах гарадоў Вольфен, Люббен, Вількау ў якасці геральдычных фігур скарыстаны аб'екты прамысловай дзейнасці. У гербе літоўскай Клайпеды цэнтральнай выявай з'яўляецца збудаванне, якое знаходзіцца на тэрыторыі марскога порта.